
Sainte Bateulz fu ravie et tolue ou royamme d'Engleterre et fu
fille le roy d'Engleterre et fu accatee d'un vaillant homme et
honnourable qui avoit a non Herchenoal et gouvernoit a ce tampz le
palayz du roy de Franche.Elle fu du lignage au duc de
Sassongne et estoit belle de corpz, caste, sobre, sage, humble et
gracieuse. Elle pleut tant audit prince qu'il le fist boutilliere de son
hostel, en lequelle dignité elle servoit si humblement a tous qu'elle les
descauchoit et torquoit leurs sollers et s'apportoit l'yauwe pour eulz
laver sans commander et sans orgueil.

Quant li femme du prinche Herchenoal fu trespassee, il le vault
espouser, mais elle tapist en .i. requoy de le maison et gecta sur li
povres et viés drapiaux, pour ce que nulz ne cuidast qu'elle y fust
repuse et ne fu point trouvee et se parti de le maison du prinche a
recelee et li prinches espousa une autre. Aprez, par le grace de Dieu
qui a che l'ordena, elle fu femme du rois Clovys, fil le roy Dagonbert,
le xiiije roy de Franche et Cloys fu le .xv.e et quant sainte Bateulz que
li aucun appellent sainte Baudour,mais c'est pour tout une
sainte, fu royne de Franche, elle faisoit mainte aumosne as eglisez et as
povrez par le main de l'abbé Genois qui a le requeste du roy hantoit le
palays et fu depuis evesquez de Laon.

Ceste royne abati et osta le pestilense de simonie. Elle fist cesser
les subsides et les maletottez du royamme qui grevoit tres fort le menu
peuple. Elle fist faire a .ij. lieuwes de Paris une abbye de nonnains qui
avoit a non Celee. Et, puis se, fist faire l'abye de Corbie en l'onneur de
monseigneur saint Pierre et y donna grans terres et grans revenues.
Elle donna a pluiseurs abyes maint biau don et ottria franquise as
eglisez. Elle raccata pluiseurs prisonniers. Elle fist pluiseurs povres
enfans entrer en religion et le faisoit du sien pour l'amour de Dieu. Et
puis renoncha au monde et sefist mener en l'abeye de Celee
et y prist l'abit de religion. Elle servoit en le sepmaine en le cuisine et
ostoit l'ordure a ses mains et se tenoit pour une des menres de l'abeye
et obeyssoit tres humblement a toutes les dames et leur commanda et
pria qu'elle ne fesissent nul compte de li, nient plus que des autrez.

Et quant elle fu prez de se mort, une noble vision li fu moustree,
car elle vit une esquielle droicte devant l'autel Nostre Dame qui
atoucqoit jusquez au chiel et li sambla qu'em le compaignie des sains
uns anglez montoit as secrés du chiel par les degrés de celle esquielle.
Elle avoit une filleulle qu'elle avoit levé de fons, pour lequelle elle pria
Nostre Seigneur qu'elle morust devant luy et ossy fist elle et bien tost
aprez trespassa li sainte amie de Dieu. Et quant lisainte ame
yssy de son corpz, une divine clarté resplendi sur le corpz et chil qui
estoient autour du corpz virent le compaignie des anglez venir a
l'encontre de li, avoec lezquelz estoit ses fyablez amis li evesquez
Genois. Et virent que li angle prirent le sainte ame en leurs mains et
l'emporterent en volant ou chiel. Ly royne Clotiude qui fu femme au
grant Cloeis que saint Remi baptisa fist faire de premiers l'abie de
Chelee en l'honneur de saint Jorge, mais pour che qu'elle estoit petite li
royne Bateulz le fist toute abattre et refaire plus grande et plus
honnourable.

Ceste sainte dame fu nee oultre mer et fu ravie et menee de son
pays et vendue a .i. noble prinche Herchenoal si comme dessus est dit.
Ellefu femme du roy Clovis, si en ot .iij. filz, le non de
l'aisné fu Clotaires, li secondz Childerich et le terch fu Thierris. Elle
enhortoit le roy qu'il fust caritables a saincte eglise et as povrez. Et
combien qu'elle portast habit seculer, s'estoit elle moult religieuse et
tous jours en orisons et deprioit Nostre Seigneur devotement que par sa
pité il volsist parfaire en li che que par sa grace il li avoit inspiret. Et
Dieux li rois debonnaires l'oy et vit lez larmes de la saincte, si ly
envoya confort et ayde d'un saint abbé nommé Genois, par lequel la
sainte gouverna et ordena et acomplist les vij. oeuvrez de misericorde.
Et elle envoioit par luy es lieux divers de son regne aumosnez pour
faire prier pour le roy son signeur et pour li.

Aprez, li roys Clovis ou .xvij.e an de son regne morut et fu
Clotaires fais roys en Franche,Childerich rois en Austrie,
c'est Ardenne et Lorraine. Aprez ce, osta la sainte dame une perverse
hiresie plaine de simonie qui couroit ou regne et en sainte eglise, car
contre l'estatu du saint canon pluiseur accatoient lez saintes ordenez et
bienfissez de l'eglise. Et quant li pluiseur avoient hoirs maslez,
desiroient plus qu'il fuissent mors que vifz, car on les soloit vendre en
maniere de servage, mais par li fu abatue ceste convoitise et mauvaise
avarisse et fist commandement que jamais en tel cose nulz n'en usast. Et
pour mieulz acomplir sa sainte volenté adfin qu'elle peust avoir
mansion ou chiel, elle edefia une abye de nonnains prez de Paris ou elle
fist une sainte femme abbesse nommee Bertille. Et en l'abbeye de
Corbie qu'elle edefia y fist .i. abbé nommé Theodefris qui par avant
avoitesté evesquez, mais adont estoit moisnez a Luceu. Et
avoec ce que la sainte avoit fait riche ceste abbeye, li abbés saint
Philebers, abbés de Gemeges, y donna une forest et les pasturagez et
ossy tout le lieu ou li abbye estoit fondee avoec une ville et plenté d'or
et d'argent.

Sa saincte devocion croissoit et monteplioit habundamment en
telle maniere qu'elle volt relenquir le siecle et vivre et morir en
religion. Mais li prince du royamme ne s'i volrent consentir, car il
disoient que tout li regnes estoit gouvernez par le prudense et le
sapience de li. Puis vint uns evesquez nommés Sigebrans plains de grant
contencion entre les Franchois, dont li prince du royamme le firent
mettre a mort, pourquoy il orent doubte que la sainte ne presist crueuse
venganche et correction d'yaulz.Et pour ce eschiever, il
enhorterent qu'elle emplefist son desir d'entrer en religion.
Finablement la sainte fu enterree devant l'autel Sainte Croix qu'elle
avoit fait faire, ou Nostre Seigneur demonstre maint biau miracle. Sa
feste est le xxxe jour de jenvier.
